5.5.2023 EL Επίσημη Εφημερίδα της Ευρωπαϊκής Ένωσης L 119/103 ΚΑΝΟΝΙΣΜΟΣ (ΕΕ) 2023/915 ΤΗΣ ΕΠΙΤΡΟΠΗΣ της 25ης Απριλίου 2023 σχετικά με μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα και για την κατάργηση του κανονισμού (ΕΚ) αριθ. 1881/2006 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων , και ιδίως το άρθρο 2 παράγραφος 3, Εκτιμώντας τα ακόλουθα: Ο κανονισμός (ΕΚ) αριθ. 1881/2006 της Επιτροπής καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα (επιμολυντές). Ο εν λόγω κανονισμός έχει ήδη τροποποιηθεί σημαντικά πολλές φορές και, δεδομένου ότι πρόκειται να επέλθουν ορισμένες νέες τροποποιήσεις στον εν λόγω κανονισμό, θα πρέπει να αντικατασταθεί. Τα μέγιστα επιτρεπτά επίπεδα θα πρέπει να καθοριστούν σε ένα αυστηρό επίπεδο το οποίο να μπορεί εύλογα να επιτευχθεί με την εφαρμογή ορθών γεωργικών, αλιευτικών και μεταποιητικών πρακτικών και με συνεκτίμηση του κινδύνου που σχετίζεται με την κατανάλωση των τροφίμων. Σε περίπτωση πιθανού κινδύνου για την υγεία, τα μέγιστα επιτρεπτά επίπεδα επιμολυντών θα πρέπει να καθορίζονται στο χαμηλότερο ευλόγως εφικτό επίπεδο (ALARA). Η εν λόγω προσέγγιση διασφαλίζει ότι οι υπεύθυνοι των επιχειρήσεων τροφίμων εφαρμόζουν μέτρα για την κατά το δυνατόν πρόληψη και μείωση της επιμόλυνσης, προκειμένου να προστατεύεται η δημόσια υγεία. Είναι επίσης σκόπιμο για την προστασία της υγείας των βρεφών και των μικρών παιδιών, μιας ευάλωτης ομάδας, να καθοριστούν τα χαμηλότερα μέγιστα επιτρεπτά επίπεδα που μπορούν να επιτευχθούν μέσω αυστηρής επιλογής των πρώτων υλών που χρησιμοποιούνται για την παρασκευή τροφίμων για τον εν λόγω πληθυσμό, σε συνδυασμό, κατά περίπτωση, με ειδικές πρακτικές παρασκευής. Αυτή η αυστηρή επιλογή των πρώτων υλών είναι επίσης κατάλληλη για την παραγωγή συγκεκριμένων τροφίμων που διατίθενται στην αγορά για τον τελικό καταναλωτή, για τα οποία έχει καθοριστεί αυστηρό μέγιστο επιτρεπτό επίπεδο για την προστασία ευάλωτων πληθυσμών. Για να διασφαλίζεται η αποτελεσματική προστασία της δημόσιας υγείας, τα τρόφιμα που περιέχουν επιμολυντές οι οποίοι υπερβαίνουν τα μέγιστα επιτρεπτά επίπεδα όχι μόνο δεν θα πρέπει να διατίθενται στην αγορά ως έχουν, αλλά δεν θα πρέπει επίσης να χρησιμοποιούνται ως συστατικά τροφίμων ή να αναμειγνύονται με τρόφιμα. Για να είναι δυνατή η εφαρμογή μέγιστων επιτρεπτών επιπέδων σε τρόφιμα που έχουν υποστεί ξήρανση, αραίωση, μεταποίηση ή έχουν προκύψει από συνδυασμό περισσότερων του ενός συστατικών (σύνθετα τρόφιμα), για τα οποία δεν έχουν καθοριστεί συγκεκριμένα μέγιστα επιτρεπτά επίπεδα στην Ένωση, οι υπεύθυνοι επιχειρήσεων τροφίμων θα πρέπει να παρέχουν στις αρμόδιες αρχές τους συγκεκριμένους συντελεστές συγκέντρωσης, αραίωσης και μεταποίησης και, στην περίπτωση σύνθετων τροφίμων, το ποσοστό των συστατικών, συνοδευόμενα από τα κατάλληλα πειραματικά δεδομένα που δικαιολογούν τους προτεινόμενους συντελεστές. Λόγω της έλλειψης τοξικολογικών δεδομένων και επιστημονικών αποδείξεων για την ασφάλεια των μεταβολιτών που δημιουργούνται μέσω χημικής αποτοξικοποίησης, είναι σκόπιμο να απαγορευτεί η εν λόγω επεξεργασία των τροφίμων. Αναγνωρίζεται ότι η διαλογή ή άλλες μέθοδοι φυσικής κατεργασίας καθιστούν δυνατή τη μείωση της περιεκτικότητας των τροφίμων σε επιμολυντές. Προκειμένου να ελαχιστοποιηθούν οι επιπτώσεις στο εμπόριο, είναι σκόπιμο να επιτραπούν υψηλότερα επίπεδα επιμολυντών για ορισμένα προϊόντα τα οποία δεν διατίθενται στην αγορά για τον τελικό καταναλωτή ή ως συστατικά σε τρόφιμα. Στις εν λόγω περιπτώσεις, τα μέγιστα επιτρεπτά επίπεδα για τους επιμολυντές θα πρέπει να καθορίζονται με γνώμονα την αποτελεσματικότητα των εν λόγω κατεργασιών όσον αφορά τη μείωση της περιεκτικότητας των τροφίμων σε ουσίες που τα επιμολύνουν σε επίπεδα χαμηλότερα από τα μέγιστα επιτρεπτά επίπεδα που καθορίζονται για τα εν λόγω προϊόντα που διατίθενται στην αγορά για τον τελικό καταναλωτή ή που χρησιμοποιούνται ως συστατικά σε τρόφιμα. Για να αποφευχθεί η κατάχρηση αυτών των υψηλότερων μέγιστων επιτρεπτών επιπέδων, είναι σκόπιμο να θεσπιστούν διατάξεις για την εμπορία, την επισήμανση και τη χρήση των σχετικών προϊόντων. Ορισμένα βασικά προϊόντα έχουν διαφορετικές χρήσεις εκτός από τρόφιμα, για τις οποίες ισχύουν λιγότερο αυστηρά ή καθόλου μέγιστα επιτρεπτά επίπεδα για έναν συγκεκριμένο επιμολυντή. Για να καταστεί δυνατή η αποτελεσματική επιβολή των μέγιστων επιτρεπτών επιπέδων για τους επιμολυντές στα τρόφιμα αυτά, είναι σκόπιμο να θεσπιστούν κατάλληλες διατάξεις επισήμανσης για τα εν λόγω τρόφιμα. Ορισμένα είδη ψαριών που προέρχονται από την περιοχή της Βαλτικής ενδέχεται να περιέχουν υψηλά επίπεδα διοξινών, παρόμοιων με τις διοξίνες πολυχλωριωμένων διφαινυλίων (στο εξής: DL-PCB) και μη παρόμοιων με διοξίνες πολυχλωριωμένων διφαινυλίων (στο εξής: NDL-PCB). Σημαντικό ποσοστό των εν λόγω ειδών ψαριών από την περιοχή της Βαλτικής δεν συμμορφώνεται με τα μέγιστα επιτρεπτά επίπεδα και, ως εκ τούτου, θα αποκλειόταν από τη διατροφή, εάν εφαρμόζονταν τα μέγιστα επιτρεπτά επίπεδα. Ωστόσο, ο αποκλεισμός των ψαριών από τη διατροφή μπορεί να έχει αρνητικό αντίκτυπο στην υγεία του πληθυσμού της περιοχής της Βαλτικής. Η Λετονία, η Φινλανδία και η Σουηδία διαθέτουν συστήματα που διασφαλίζουν ότι οι τελικοί καταναλωτές ενημερώνονται σχετικά με τις διατροφικές συστάσεις για προσδιορισμένες ευάλωτες ομάδες του πληθυσμού με σκοπό τον περιορισμό της κατανάλωσης ψαριών από την περιοχή της Βαλτικής, προκειμένου να αποφεύγονται οι κίνδυνοι για την υγεία. Ως εκ τούτου, είναι σκόπιμο να διατηρηθεί παρέκκλιση για τη Λετονία, τη Φινλανδία και τη Σουηδία, η οποία να τους επιτρέπει να εγκρίνουν τη διάθεση στην αντίστοιχη αγορά τους για τον τελικό καταναλωτή, χωρίς χρονικό περιορισμό, ορισμένων ειδών ψαριών που προέρχονται από την περιοχή της Βαλτικής με επίπεδα διοξινών και/ή DL-PCB και/ή NDL-PCB υψηλότερα από εκείνα που καθορίζονται στον παρόντα κανονισμό. Για να είναι η Επιτροπή σε θέση να παρακολουθεί την κατάσταση, η Λετονία, η Φινλανδία και η Σουηδία θα πρέπει να συνεχίσουν να υποβάλλουν στην Επιτροπή ετήσια έκθεση σχετικά με τα μέτρα που έχουν λάβει για την αποτελεσματική ενημέρωση των τελικών καταναλωτών σχετικά με τις διατροφικές συστάσεις και για να διασφαλίζεται ότι τα ψάρια και τα προϊόντα τους που δεν συμμορφώνονται με τα μέγιστα επιτρεπτά επίπεδα δεν διατίθενται στην αγορά σε άλλα κράτη μέλη, καθώς και η αποτελεσματικότητα των εν λόγω μέτρων. Παρά την εφαρμογή ορθών πρακτικών καπνίσματος στο μέτρο του δυνατού, τα ισχύοντα μέγιστα επιτρεπτά επίπεδα για τους πολυκυκλικούς αρωματικούς υδρογονάνθρακες (στο εξής: ΠΑΥ) δεν είναι εφικτά σε αρκετά κράτη μέλη σε ορισμένα καπνιστά με παραδοσιακό τρόπο κρέατα και προϊόντα με βάση το κρέας, καθώς και σε ορισμένα καπνιστά με παραδοσιακό τρόπο ψάρια και καπνιστά προϊόντα αλιείας, όπου οι πρακτικές καπνίσματος δεν μπορούν να τροποποιηθούν χωρίς να μεταβληθούν σημαντικά τα οργανοληπτικά χαρακτηριστικά των τροφίμων. Κατά συνέπεια, εάν εφαρμόζονταν μέγιστα επιτρεπτά επίπεδα, τα εν λόγω καπνιστά με παραδοσιακό προϊόντα θα εξαφανίζονταν από την αγορά, με αποτέλεσμα το κλείσιμο πολλών μικρομεσαίων επιχειρήσεων. Αυτό ισχύει στην περίπτωση ορισμένων καπνιστών με παραδοσιακό τρόπο κρεάτων και προϊόντων με βάση το κρέας στην Ιρλανδία, την Ισπανία, την Κροατία, την Κύπρο, τη Λετονία, την Πολωνία, την Πορτογαλία, τη Σλοβακία, τη Φινλανδία και τη Σουηδία, καθώς και ορισμένων καπνιστών με παραδοσιακό τρόπο ψαριών και καπνιστών προϊόντων αλιείας στη Λετονία, τη Φινλανδία και τη Σουηδία. Ως εκ τούτου, θα πρέπει να διατηρηθεί παρέκκλιση για την τοπική παραγωγή και κατανάλωση χωρίς χρονικό περιορισμό για ορισμένα καπνιστά με παραδοσιακό τρόπο κρέατα και καπνιστά προϊόντα με βάση το κρέας, καθώς και καπνιστά με παραδοσιακό τρόπο ψάρια και καπνιστά προϊόντα αλιείας στα εν λόγω κράτη μέλη. Τα κράτη μέλη πρέπει να συλλέγουν και να υποβάλλουν στοιχεία από επίσημους ελέγχους και από την παρακολούθηση των επιμολυντών σύμφωνα με τα σχέδια ελέγχου και τις ειδικές απαιτήσεις για τους επίσημους ελέγχους των ουσιών που επιμολύνουν τα τρόφιμα, οι οποίες ορίζονται στον κατ’ εξουσιοδότηση κανονισμό (ΕΕ) 2022/931 της Επιτροπής και στον εκτελεστικό κανονισμό (ΕΕ) 2022/932 της Επιτροπής . Για ορισμένους συγκεκριμένους επιμολυντές, για τους οποίους απαιτούνται περισσότερα στοιχεία σχετικά με την παρουσία τους, συνιστάται στα κράτη μέλη, στους υπευθύνους επιχειρήσεων τροφίμων και σε άλλα ενδιαφερόμενα μέρη να παρακολουθούν και να υποβάλλουν τα εν λόγω στοιχεία παρουσίας, καθώς και να υποβάλλουν εκθέσεις σχετικά με την πρόοδο όσον αφορά την εφαρμογή προληπτικών μέτρων, ώστε να είναι σε θέση η Επιτροπή να αξιολογήσει την ανάγκη τροποποίησης των υφιστάμενων μέτρων ή θέσπισης πρόσθετων μέτρων. Για τους ίδιους λόγους, είναι επίσης σκόπιμο τα κράτη μέλη να κοινοποιούν στην Επιτροπή τις πληροφορίες που έχουν συλλέξει όσον αφορά άλλους επιμολυντές. Τα μέγιστα επιτρεπτά επίπεδα, όπως καθορίζονται επί του παρόντος στον κανονισμό (ΕΚ) αριθ. 1881/2006, όπως έχει τροποποιηθεί, θα πρέπει να διατηρηθούν με τον παρόντα κανονισμό. Ωστόσο, με βάση την εμπειρία που αποκτήθηκε από τον εν λόγω κανονισμό και προκειμένου να βελτιωθεί η αναγνωσιμότητα των κανόνων, είναι σκόπιμο, αφενός, να αποφευχθεί η χρήση πολλών υποσημειώσεων και, αφετέρου, να αυξηθούν οι παραπομπές στο παράρτημα I του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου για τους ορισμούς των κατηγοριών. Επίσης, με βάση την εμπειρία που αποκτήθηκε από τον εν λόγω κανονισμό και προκειμένου να καταστεί δυνατή η ομοιόμορφη επιβολή των μέγιστων επιτρεπτών επιπέδων, είναι σκόπιμο να διευκρινιστεί ότι κατώτερα όρια συγκεντρώσεων θα πρέπει να χρησιμοποιούνται στις περιπτώσεις στις οποίες καθορίζονται μέγιστα επιτρεπτά επίπεδα για πολλαπλές ενώσεις (άθροισμα συγκεντρώσεων), εκτός εάν ορίζεται διαφορετικά, και να διευκρινιστούν τα μέρη του σώματος των μαλακόστρακων για τα οποία ισχύουν μέγιστα επιτρεπτά επίπεδα. Όσον αφορά το κάδμιο, είναι σκόπιμο να επεκταθεί η ισχύουσα εξαίρεση για τη βύνη σε όλα τα δημητριακά που χρησιμοποιούνται για την παραγωγή ζύθου ή προϊόντων απόσταξης, υπό την προϋπόθεση ότι τα εναπομένοντα υπολείμματα δημητριακών δεν διατίθενται στην αγορά ως τρόφιμα, διότι το κάδμιο παραμένει κυρίως στα υπολείμματα δημητριακών και, ως εκ τούτου, η περιεκτικότητα του ζύθου σε κάδμιο είναι πολύ χαμηλή. Όσον αφορά τους ΠΑΥ, με βάση τα διαθέσιμα αναλυτικά στοιχεία και τη μέθοδο παραγωγής, τα οποία έδειξαν ότι εντοπίστηκε αμελητέα ποσότητα των εν λόγω ουσιών στον στιγμιαίο/διαλυτό καφέ, είναι σκόπιμο να εξαιρεθεί ο στιγμιαίος/διαλυτός καφές από το μέγιστο επιτρεπτό επίπεδο για τις σκόνες τροφίμων φυτικής προέλευσης για την παρασκευή ποτών. Επίσης, όσον αφορά τα μέγιστα επιτρεπτά επίπεδα ΠΑΥ για τα παρασκευάσματα για βρέφη, τα παρασκευάσματα δεύτερης βρεφικής ηλικίας, τα παρασκευάσματα για μικρά παιδιά, καθώς και για τα τρόφιμα για ειδικούς ιατρικούς σκοπούς που προορίζονται για βρέφη και μικρά παιδιά, αυτά καθορίζονται επί του παρόντος για τα προϊόντα που διατίθενται στην αγορά χωρίς να γίνεται διάκριση της φυσικής μορφής του προϊόντος. Ως εκ τούτου, είναι σκόπιμο να διευκρινιστεί ότι αυτά τα μέγιστα επιτρεπτά επίπεδα αναφέρονται στα έτοιμα προς χρήση προϊόντα (τα οποία διατίθενται στην αγορά ως έχουν ή κατόπιν ανασύστασης σύμφωνα με τις οδηγίες του παρασκευαστή). Όσον αφορά τη μελαμίνη, ο Codex Alimentarius ενέκρινε, επιπρόσθετα στα παρασκευάσματα για βρέφη σε σκόνη, μέγιστο επιτρεπτό επίπεδο για τα παρασκευάσματα για βρέφη σε υγρή μορφή, το οποίο έχει αποδεχτεί η Ένωση. Επομένως, είναι σκόπιμο να εφαρμοστεί αναλόγως το εν λόγω μέγιστο επιτρεπτό επίπεδο μελαμίνης στα παρασκευάσματα για βρέφη και στα παρασκευάσματα δεύτερης βρεφικής ηλικίας. Ως εκ τούτου, ο κανονισμός (ΕΚ) αριθ. 1881/2006 θα πρέπει να καταργηθεί. Όταν η Επιτροπή καθορίζει νέα μέγιστα όρια για τις ουσίες που επιμολύνουν τα τρόφιμα, προβλέπει, κατά περίπτωση, μεταβατικά μέτρα ώστε οι οικονομικοί φορείς να μπορέσουν να προετοιμαστούν για την εφαρμογή των νέων κανόνων. Για να διασφαλιστεί η ομαλή μετάβαση μεταξύ του κανονισμού (ΕΚ) αριθ. 1881/2006 και του παρόντος κανονισμού, είναι σκόπιμο να διατηρηθούν τα μεταβατικά μέτρα όσον αφορά τα εν λόγω μέγιστα όρια που καλύπτονται πλέον από τον παρόντα κανονισμό, τα οποία εξακολουθούν να ισχύουν. Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: α) "τρόφιμα": τα τρόφιμα όπως ορίζονται στο άρθρο 2 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου · β) "υπεύθυνος επιχείρησης τροφίμων": υπεύθυνος επιχείρησης τροφίμων όπως ορίζεται στο άρθρο 3 σημείο 3 του κανονισμού (ΕΚ) αριθ. 178/2002· γ) "διάθεση στην αγορά": η διάθεση στην αγορά όπως ορίζεται στο άρθρο 3 σημείο 8 του κανονισμού (ΕΚ) αριθ. 178/2002· δ) "τελικός καταναλωτής": ο τελικός καταναλωτής όπως ορίζεται στο άρθρο 3 σημείο 18 του κανονισμού (ΕΚ) αριθ. 178/2002· ε) "μεταποίηση": μεταποίηση όπως ορίζεται στο άρθρο 2 παράγραφος 1 στοιχείο ιγ) του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου · στ) "μη μεταποιημένα προϊόντα": μη μεταποιημένα προϊόντα όπως ορίζονται στο άρθρο 2 παράγραφος 1 στοιχείο ιδ) του κανονισμού (ΕΚ) αριθ. 852/2004· και ζ) "μεταποιημένα προϊόντα": μεταποιημένα προϊόντα όπως ορίζονται στο άρθρο 2 παράγραφος 1 στοιχείο ιε) του κανονισμού (ΕΚ) αριθ. 852/2004. Άρθρο 2 Γενικοί κανόνες 1. Τα τρόφιμα που παρατίθενται στο παράρτημα Ι δεν διατίθενται στην αγορά και δεν χρησιμοποιούνται ως πρώτη ύλη σε τρόφιμα ή ως συστατικά σε τρόφιμα όταν περιέχουν επιμολυντή σε επίπεδο που υπερβαίνει το μέγιστο επιτρεπτό επίπεδο που καθορίζεται στο παράρτημα I. 2. Τα τρόφιμα που συμμορφώνονται προς τα μέγιστα επιτρεπτά επίπεδα που παρατίθενται στο παράρτημα I δεν αναμειγνύονται με τρόφιμα τα οποία υπερβαίνουν τα εν λόγω μέγιστα επιτρεπτά επίπεδα. 3. Τα μέγιστα επιτρεπτά επίπεδα που καθορίζονται στο παράρτημα Ι, εκτός εάν ορίζεται διαφορετικά στο εν λόγω παράρτημα, ισχύουν για τα τρόφιμα όπως διατίθενται στην αγορά και για το βρώσιμο μέρος των σχετικών τροφίμων. 4. Σε συστήματα όπου η παραγωγή και η μεταποίηση δημητριακών είναι ενοποιημένες με τρόπο ώστε όλες οι εισερχόμενες παρτίδες να καθαρίζονται, να υποβάλλονται σε διαλογή και να μεταποιούνται στην ίδια εγκατάσταση, τα μέγιστα επιτρεπτά επίπεδα ισχύουν για τα μη μεταποιημένα δημητριακά στην αλυσίδα παραγωγής κατά το στάδιο πριν από την πρώτη μεταποίηση. Άρθρο 3 Τρόφιμα που έχουν υποστεί ξήρανση, αραίωση, μεταποίηση ή σύνθετα τρόφιμα 1. Όταν δεν καθορίζονται στο παράρτημα Ι ειδικά μέγιστα επιτρεπτά επίπεδα της Ένωσης για τρόφιμα που έχουν υποστεί ξήρανση, αραίωση, μεταποίηση ή για σύνθετα τρόφιμα (τα οποία έχουν προκύψει από συνδυασμό περισσότερων του ενός συστατικών), κατά την εφαρμογή των μέγιστων επιτρεπτών επιπέδων που καθορίζονται στο παράρτημα Ι για τα εν λόγω τρόφιμα λαμβάνονται υπόψη οι ακόλουθες πτυχές: α) οι αλλαγές που προκαλούνται από τη διαδικασία ξήρανσης ή αραίωσης στη συγκέντρωση των επιμολυντών· β) οι αλλαγές που προκαλούνται από τη μεταποίηση στη συγκέντρωση των επιμολυντών· γ) οι σχετικές αναλογίες των συστατικών στο προϊόν· και δ) το αναλυτικό όριο του ποσοτικού προσδιορισμού. 2. Όταν η αρμόδια αρχή διενεργεί επίσημο έλεγχο, ο υπεύθυνος της επιχείρησης τροφίμων παρέχει και αιτιολογεί τους συγκεκριμένους συντελεστές συγκέντρωσης, αραίωσης ή μεταποίησης για τις σχετικές διαδικασίες ξήρανσης, αραίωσης ή μεταποίησης ή τους ειδικούς συντελεστές συγκέντρωσης, αραίωσης ή μεταποίησης για τα εν λόγω αποξηραμένα, αραιωμένα, μεταποιημένα ή σύνθετα τρόφιμα, καθώς και την αναλογία των συστατικών για τις σχετικές εργασίες ανάμειξης. Όταν ο υπεύθυνος της επιχείρησης τροφίμων δεν παρέχει τον αναγκαίο συντελεστή συγκέντρωσης, αραίωσης ή μεταποίησης ή όταν η αρμόδια αρχή κρίνει τον συντελεστή ακατάλληλο βάσει της δοθείσας αιτιολόγησης, η αρμόδια αρχή καθορίζει η ίδια τον εν λόγω συντελεστή, με βάση τις διαθέσιμες πληροφορίες και με στόχο τη μέγιστη προστασία της υγείας του ανθρώπου. 3. Όταν στο παράρτημα Ι δεν καθορίζονται ειδικά μέγιστα επιτρεπτά επίπεδα της Ένωσης για τρόφιμα για βρέφη και μικρά παιδιά, τα κράτη μέλη μπορούν να προβλέπουν αυστηρότερα μέγιστα επιτρεπτά επίπεδα για τα εν λόγω τρόφιμα. Άρθρο 4 Απαγόρευση αποτοξικοποίησης Τα τρόφιμα που περιέχουν επιμολυντές οι οποίοι παρατίθενται στο παράρτημα Ι δεν υφίστανται χημικές κατεργασίες με σκοπό την απομάκρυνση των ουσιών αυτών. Άρθρο 5 Τρόφιμα που υπόκεινται σε διαλογή ή άλλη φυσική κατεργασία πριν από τη διάθεσή τους στην αγορά για τον τελικό καταναλωτή ή για χρήση ως συστατικό σε τρόφιμα 1. Όταν στο παράρτημα Ι καθορίζεται μέγιστο επιτρεπτό επίπεδο για έναν επιμολυντή, ειδικά για τρόφιμα που πρόκειται να υποβληθούν σε διαλογή ή άλλη φυσική κατεργασία πριν από τη διάθεση στην αγορά για τον τελικό καταναλωτή ή τη χρήση τους ως συστατικά σε τρόφιμα, τα εν λόγω τρόφιμα μπορούν να διατίθενται στην αγορά υπό τον όρο ότι: α) δεν διατίθενται στην αγορά για τον τελικό καταναλωτή ή για χρήση ως συστατικά σε τρόφιμα· β) συμμορφώνονται με το μέγιστο επιτρεπτό επίπεδο που καθορίζεται στο παράρτημα Ι για τον συγκεκριμένο επιμολυντή στο εν λόγω τρόφιμο που θα υποβληθεί σε διαλογή ή άλλη φυσική κατεργασία πριν από τη διάθεσή του στην αγορά για τον τελικό καταναλωτή ή τη χρήση του ως συστατικό σε τρόφιμα· και γ) φέρουν ετικέτα και σήμανση σύμφωνα με την παράγραφο 2. 2. Η ετικέτα κάθε μεμονωμένης συσκευασίας και το πρωτότυπο συνοδευτικό έγγραφο των τροφίμων που αναφέρονται στην παράγραφο 1 στοιχείο γ) αναφέρουν σαφώς τη χρήση του και φέρουν τις ακόλουθες πληροφορίες: "Προϊόν προοριζόμενο να υποστεί κατεργασία διαλογής ή άλλη φυσική κατεργασία προκειμένου να μειωθεί [όνομα επιμολυντή/-ών] πριν από τη διάθεσή του στην αγορά για τον τελικό καταναλωτή ή για χρήση ως συστατικό σε τρόφιμα". Ο κωδικός αναγνώρισης φορτίου/παρτίδας σημειώνεται ανεξίτηλα σε κάθε επιμέρους συσκευασία του φορτίου και στο πρωτότυπο του συνοδευτικού εγγράφου. 3. Τα τρόφιμα που πρόκειται να υποβληθούν σε διαλογή ή άλλη φυσική κατεργασία προκειμένου να μειωθούν τα επίπεδα επιμόλυνσης δεν αναμειγνύονται, πριν από την εν λόγω κατεργασία, με τρόφιμα που διατίθενται στην αγορά για τον τελικό καταναλωτή ή με τρόφιμα που προορίζονται για χρήση ως συστατικά σε τρόφιμα. 4. Τα τρόφιμα που έχουν υποστεί διαλογή ή άλλη φυσική κατεργασία για τη μείωση των επιπέδων επιμόλυνσης μπορούν να διατίθενται στην αγορά υπό τον όρο ότι δεν σημειώνεται υπέρβαση των μέγιστων επιτρεπτών επιπέδων που καθορίζονται στο παράρτημα Ι για τα τρόφιμα που διατίθενται στην αγορά για τον τελικό καταναλωτή ή για χρήση ως συστατικά σε τρόφιμα και ότι δεν προέκυψαν από την κατεργασία άλλα επιβλαβή κατάλοιπα. Άρθρο 6 Διατάξεις επισήμανσης για τα αράπικα φιστίκια (αραχίδες), άλλους ελαιοσπόρους, τα προϊόντα που παράγονται από αυτά και τα δημητριακά 1. Η ετικέτα κάθε μεμονωμένης συσκευασίας και το πρωτότυπο έγγραφο που συνοδεύει αράπικα φιστίκια (αραχίδες), άλλους ελαιοσπόρους, προϊόντα που παράγονται από αυτά και δημητριακά αναφέρουν σαφώς τη χρήση για την οποία προορίζονται. Ο κωδικός αναγνώρισης φορτίου/παρτίδας σημειώνεται ανεξίτηλα σε κάθε επιμέρους συσκευασία του φορτίου και στο πρωτότυπο του συνοδευτικού εγγράφου. Η επιχειρηματική δραστηριότητα του παραλήπτη του φορτίου που αναγράφεται στο συνοδευτικό έγγραφο είναι συμβατή με τη χρήση για την οποία προορίζεται. 2. Εάν δεν υπάρχουν σαφείς πληροφορίες ότι η χρήση για την οποία προορίζονται δεν είναι η διάθεση στην αγορά ως τρόφιμα, τα μέγιστα επιτρεπτά επίπεδα που καθορίζονται στο παράρτημα I ισχύουν για όλα τα αράπικα φιστίκια (αραχίδες), άλλους ελαιοσπόρους, τα προϊόντα που παράγονται από αυτά και τα δημητριακά τα οποία διατίθενται στην αγορά. 3. Η εξαίρεση των αράπικων φιστικιών (αραχίδων) και άλλων ελαιοσπόρων που προορίζονται για σύνθλιψη από την εφαρμογή των μέγιστων επιτρεπτών επιπέδων που καθορίζονται στο παράρτημα Ι εφαρμόζεται μόνο σε φορτία τα οποία: α) φέρουν σαφή επισήμανση στην οποία αναφέρεται η χρήση για την οποία προορίζονται· β) φέρουν την ένδειξη "προϊόν προοριζόμενο για σύνθλιψη για την παραγωγή εξευγενισμένου φυτικού ελαίου" στην ετικέτα κάθε μεμονωμένης συσκευασίας και στο πρωτότυπο συνοδευτικό έγγραφο· και γ) έχουν εγκατάσταση σύνθλιψης ως τελικό προορισμό. Άρθρο 7 Παρεκκλίσεις από το άρθρο 2 1. Κατά παρέκκλιση από το άρθρο 2, η Λετονία, η Φινλανδία και η Σουηδία μπορούν να επιτρέπουν τη διάθεση στην αντίστοιχη αγορά τους για τον τελικό καταναλωτή, εντός των ορίων της ετήσιας ποσόστωσής τους όπως ορίζεται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου , σολομό (Salmo salar) ελεύθερης αλιείας και προϊόντα του που προέρχονται από την περιοχή της Βαλτικής με επίπεδα διοξινών και/ή DL-PCB και/ή NDL-PCB υψηλότερα από εκείνα που καθορίζονται στο παράρτημα I σημείο 4.1.5, υπό τις ακόλουθες προϋποθέσεις: α) υπάρχει σύστημα με το οποίο διασφαλίζεται ότι οι τελικοί καταναλωτές είναι πλήρως ενημερωμένοι σχετικά με τις διατροφικές συστάσεις όσον αφορά τους περιορισμούς στην κατανάλωση σολομού ελεύθερης αλιείας από τη Βαλτική καθώς και των προϊόντων του από συγκεκριμένες ευάλωτες ομάδες του πληθυσμού, ώστε να αποφεύγονται οι δυνητικοί κίνδυνοι για την υγεία· β) η Λετονία, η Φινλανδία και η Σουηδία εξακολουθούν να εφαρμόζουν τα αναγκαία μέτρα για να διασφαλίζεται ότι ο σολομός ελεύθερης αλιείας και τα προϊόντα αυτού που δεν συμμορφώνονται με το παράρτημα I σημείο 4.1.5 δεν διατίθενται στην αγορά άλλων κρατών μελών· γ) η Λετονία, η Φινλανδία και η Σουηδία υποβάλλουν ετησίως έκθεση στην Επιτροπή σχετικά με τα μέτρα που λαμβάνουν για την αποτελεσματική ενημέρωση των τελικών καταναλωτών σχετικά με τις διατροφικές συστάσεις και για να διασφαλίζουν ότι ο σολομός ελεύθερης αλιείας και τα προϊόντα αυτού που δεν συμμορφώνονται με τα μέγιστα επιτρεπτά επίπεδα δεν διατίθενται στις αγορές άλλων κρατών μελών, και παρέχουν στοιχεία που αποδεικνύουν την αποτελεσματικότητα των εν λόγω μέτρων. 2. Κατά παρέκκλιση από το άρθρο 2, η Φινλανδία και η Σουηδία μπορούν να επιτρέπουν τη διάθεση στην αντίστοιχη αγορά τους, εντός των ορίων της ετήσιας ποσόστωσής τους όπως ορίζεται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, ρέγγα Βαλτικής ελεύθερης αλιείας μεγέθους άνω των 17 εκατοστών (Clupea harengus membras), σαλβελίνο ελεύθερης αλιείας (Salvelinus spp.), λάμπρενα ελεύθερης αλιείας (Lampetra fluviatilis) και πέστροφα (Salmo trutta) ελεύθερης αλιείας και προϊόντα αυτών των ψαριών που προέρχονται από την περιοχή της Βαλτικής, με επίπεδα διοξινών και/ή DL-PCB και/ή NDL-PCB υψηλότερα από εκείνα που καθορίζονται στο παράρτημα I σημείο 4.1.5, υπό τις ακόλουθες προϋποθέσεις: α) υπάρχει σύστημα με το οποίο διασφαλίζεται ότι οι τελικοί καταναλωτές είναι πλήρως ενημερωμένοι σχετικά με τις διατροφικές συστάσεις όσον αφορά τους περιορισμούς στην κατανάλωση ρέγγας Βαλτικής ελεύθερης αλιείας μεγέθους άνω των 17 εκατοστών, σαλβελίνου ελεύθερης αλιείας, λάμπρενας ελεύθερης αλιείας και πέστροφας ελεύθερης αλιείας από την περιοχή της Βαλτικής, καθώς και των προϊόντων αυτών των ψαριών, από συγκεκριμένες ευάλωτες ομάδες του πληθυσμού, ώστε να αποφεύγονται οι δυνητικοί κίνδυνοι για την υγεία· β) η Φινλανδία και η Σουηδία εξακολουθούν να εφαρμόζουν τα αναγκαία μέτρα για να διασφαλίζεται ότι η ρέγγα Βαλτικής ελεύθερης αλιείας μεγέθους άνω των 17 εκατοστών, ο σαλβελίνος ελεύθερης αλιείας, η λάμπρενα ελεύθερης αλιείας και η πέστροφα ελεύθερης αλιείας και τα προϊόντα αυτών των ψαριών που δεν συμμορφώνονται με το παράρτημα I σημείο 4.1.5 δεν διατίθενται στην αγορά άλλων κρατών μελών· γ) η Φινλανδία και η Σουηδία υποβάλλουν ετησίως έκθεση στην Επιτροπή όσον αφορά τα μέτρα που λαμβάνουν για την αποτελεσματική ενημέρωση των προσδιορισμένων ευάλωτων ομάδων του πληθυσμού σχετικά με τις διατροφικές συστάσεις και για να διασφαλίζουν ότι τα ψάρια και τα προϊόντα ψαριών που δεν συμμορφώνονται με τα μέγιστα επίπεδα δεν διατίθενται στις αγορές άλλων κρατών μελών, και παρέχουν αποδεικτικά στοιχεία της αποτελεσματικότητας των εν λόγω μέτρων. 3. Κατά παρέκκλιση από το άρθρο 2, τα ακόλουθα κράτη μέλη μπορούν να επιτρέψουν να διατίθενται στην αντίστοιχη αγορά τους για τον τελικό καταναλωτή τα ακόλουθα καπνιστά με παραδοσιακό τρόπο κρέατα και προϊόντα με βάση το κρέας, τα οποία καπνίζονται στην επικράτειά τους με επιτρεπτά επίπεδα ΠΑΥ υψηλότερα από εκείνα που καθορίζονται στο παράρτημα I σημείο 5.1.6, με την προϋπόθεση ότι τα εν λόγω προϊόντα δεν περιέχουν πάνω από 5,0 μg/kg βενζο[a]πυρένιο και 30,0 μg/kg άθροισμα βενζο[a]πυρένιου, βενζο[a]ανθρακένιου, βενζο[b]φλουορανθένιου και χρυσένιου: α) Ιρλανδία, Ισπανία, Κροατία, Κύπρος, Πολωνία και Πορτογαλία: καπνιστά με παραδοσιακό τρόπο κρέατα και προϊόντα με βάση το κρέας· β) Λετονία: καπνιστό με παραδοσιακό τρόπο χοιρινό κρέας και κρέας κοτόπουλου, αλλαντικά και κρέας θηραμάτων θερμού καπνίσματος· γ) Σλοβακία: αλίπαστο καπνιστό με παραδοσιακό τρόπο κρέας, καπνιστό με παραδοσιακό τρόπο μπέικον, καπνιστά με παραδοσιακό τρόπο αλλαντικά (klobása), όπου "καπνιστό με παραδοσιακό τρόπο" σημαίνει την ανάπτυξη καπνού μέσω της καύσης ξύλου (κορμοτεμάχια ξύλου, πριονίδι, ροκανίδια) στον θάλαμο καπνίσματος· δ) Φινλανδία: καπνιστά με παραδοσιακό θερμό τρόπο κρέατα και προϊόντα με βάση το κρέας· ε) Σουηδία: κρέας και προϊόντα με βάση το κρέας που καπνίζονται πάνω από πυρακτωμένο ξύλο ή άλλα φυτικά υλικά. Τα εν λόγω κράτη μέλη και οι οικείοι υπεύθυνοι επιχειρήσεων τροφίμων συνεχίζουν να παρακολουθούν την παρουσία ΠΑΥ σε καπνιστά με παραδοσιακό τρόπο κρέατα και προϊόντα με βάση το κρέας που αναφέρονται στο πρώτο εδάφιο και μεριμνούν για την εφαρμογή ορθών πρακτικών καπνίσματος όπου είναι δυνατόν, χωρίς την απώλεια των τυπικών οργανοληπτικών χαρακτηριστικών των εν λόγω προϊόντων. 4. Κατά παρέκκλιση από το άρθρο 2, τα ακόλουθα κράτη μέλη μπορούν να επιτρέψουν να διατίθενται στην αντίστοιχη αγορά τους για τον τελικό καταναλωτή τα ακόλουθα καπνιστά με παραδοσιακό τρόπο ψάρια και προϊόντα αλιείας, τα οποία καπνίζονται στην επικράτειά τους με επιτρεπτά επίπεδα ΠΑΥ υψηλότερα από εκείνα που καθορίζονται στο παράρτημα I σημείο 5.1.7, με την προϋπόθεση ότι τα εν λόγω καπνιστά προϊόντα δεν περιέχουν πάνω από 5,0 μg/kg βενζο[a]πυρένιο και 30,0 μg/kg άθροισμα βενζο[a]πυρένιου, βενζο[a]ανθρακένιου, βενζο[b]φλουορανθένιου και χρυσένιου: α) Λετονία: καπνιστά με παραδοσιακό θερμό τρόπο ψάρια· β) Φινλανδία: καπνιστά με παραδοσιακό θερμό τρόπο μικρά ψάρια και προϊόντα αλιείας από μικρά ψάρια· γ) Σουηδία: ψάρια και προϊόντα αλιείας που καπνίζονται πάνω από πυρακτωμένο ξύλο ή άλλα φυτικά υλικά. Τα εν λόγω κράτη μέλη και οι οικείοι υπεύθυνοι επιχειρήσεων τροφίμων συνεχίζουν να παρακολουθούν την παρουσία ΠΑΥ σε καπνιστά με παραδοσιακό τρόπο ψάρια και προϊόντα αλιείας που αναφέρονται στο πρώτο εδάφιο και μεριμνούν για την εφαρμογή ορθών πρακτικών καπνίσματος όπου είναι δυνατόν, χωρίς την απώλεια των τυπικών οργανοληπτικών χαρακτηριστικών των εν λόγω προϊόντων. Άρθρο 8 Παρακολούθηση και υποβολή εκθέσεων 1. Έως την 1η Ιουλίου 2023 τα κράτη μέλη και τα ενδιαφερόμενα μέρη κοινοποιούν στην Επιτροπή τα αποτελέσματα των διεξαγόμενων ερευνών και την πρόοδο όσον αφορά την εφαρμογή προληπτικών μέτρων για την αποφυγή της επιμόλυνσης από σκληρώτια ερυσιβώδους όλυρας και αλκαλοειδή ερυσιβώδους όλυρας σε προϊόντα σίκαλης και προϊόντα άλεσης σίκαλης, και από αλκαλοειδή ερυσιβώδους όλυρας σε προϊόντα άλεσης από σπόρους κριθαριού, σίτου, σίτου σπέλτα και βρώμης. Τα κράτη μέλη και τα ενδιαφερόμενα μέρη υποβάλλουν σε ετήσια βάση στην Ευρωπαϊκή Αρχή για την Ασφάλεια των Τροφίμων (στο εξής: Αρχή) τα δεδομένα σχετικά με την παρουσία σκληρωτίων ερυσιβώδους όλυρας και αλκαλοειδών ερυσιβώδους όλυρας σε προϊόντα σίκαλης και προϊόντα άλεσης σίκαλης και αλκαλοειδών ερυσιβώδους όλυρας σε προϊόντα άλεσης από σπόρους κριθαριού, σίτου, σίτου σπέλτα και βρώμης. 2. Τα κράτη μέλη κοινοποιούν στην Επιτροπή, όταν τους ζητηθεί, τις έρευνες που έχουν διεξαχθεί και τις σχετικές πηγές που έχουν προσδιοριστεί σύμφωνα με τις συστάσεις της Επιτροπής για την παρακολούθηση της παρουσίας ουσιών που επιμολύνουν τα τρόφιμα και την πρόοδο όσον αφορά την εφαρμογή προληπτικών μέτρων για την αποφυγή της επιμόλυνσης. 3. Τα κράτη μέλη αναφέρουν στην Αρχή τα δεδομένα που έχουν συλλέξει σχετικά με την παρουσία άλλων επιμολυντών, εκτός όσων αναφέρονται στην παράγραφο 1. Οι υπεύθυνοι επιχειρήσεων τροφίμων και άλλα ενδιαφερόμενα μέρη μπορούν να υποβάλλουν τα εν λόγω στοιχεία παρουσίας στην Αρχή. 4. Τα κράτη μέλη, οι υπεύθυνοι επιχειρήσεων τροφίμων και άλλα ενδιαφερόμενα μέρη παρέχουν στην Αρχή τα στοιχεία παρουσίας σύμφωνα με τις απαιτήσεις υποβολής στοιχείων της Αρχής. Άρθρο 9 Κατάργηση Ο κανονισμός (ΕΚ) αριθ. 1881/2006 καταργείται. Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος II. Άρθρο 10 Μεταβατικά μέτρα 1. Τα τρόφιμα που διατίθενται νόμιμα στην αγορά πριν από τις ημερομηνίες που αναφέρονται στα στοιχεία α) έως ια) μπορούν να παραμείνουν στην αγορά έως την ημερομηνία ελάχιστης διατηρησιμότητας ή την τελική ημερομηνία ανάλωσης: α) 19 Σεπτεμβρίου 2021, όσον αφορά τα μέγιστα επιτρεπτά επίπεδα για τα αλκαλοειδή τροπανίου σε παιδικές τροφές και σε μεταποιημένες τροφές με βάση τα δημητριακά για βρέφη και μικρά παιδιά οι οποίες περιέχουν αραβόσιτο ή τα παράγωγα προϊόντα αυτού, τα οποία καθορίζονται στο παράρτημα I σημείο 2.2.1· β) 1η Ιανουαρίου 2022, όσον αφορά τα μέγιστα επιτρεπτά επίπεδα για τα σκληρώτια ερυσιβώδους όλυρας και τα αλκαλοειδή ερυσιβώδους όλυρας τα οποία καθορίζονται στο παράρτημα I σημείο 1.8· γ) 3 Μαΐου 2022, όσον αφορά τα μέγιστα επιτρεπτά επίπεδα για τον υδράργυρο που καθορίζονται στο παράρτημα I σημείο 3.3· δ) 1η Ιουλίου 2022, όσον αφορά τα μέγιστα επιτρεπτά επίπεδα για τα αλκαλοειδή του οπίου που καθορίζονται στο παράρτημα I σημείο 2.5· ε) 1η Σεπτεμβρίου 2022, όσον αφορά τα μέγιστα επιτρεπτά επίπεδα για τα αλκαλοειδή τροπανίου που καθορίζονται στο παράρτημα I σημεία 2.2.2 έως 2.2.9· στ) 1η Ιανουαρίου 2023, όσον αφορά τα μέγιστα επιτρεπτά επίπεδα για την ωχρατοξίνη Α που καθορίζονται στο παράρτημα I σημείο 1.2· ζ) 1η Ιανουαρίου 2023, όσον αφορά τα μέγιστα επιτρεπτά επίπεδα για το υδροκυανικό οξύ που καθορίζονται στο παράρτημα I σημείο 2.3· η) 1η Ιανουαρίου 2023, όσον αφορά τα μέγιστα επιτρεπτά επίπεδα για το άθροισμα Δ -THC και Δ -THCA που καθορίζονται στο παράρτημα I σημείο 2.6· θ) 1η Ιανουαρίου 2023, όσον αφορά τα μέγιστα επιτρεπτά επίπεδα για το άθροισμα των διοξινών και για το άθροισμα των διοξινών και των DL-PCB που καθορίζονται στο παράρτημα I σημεία 4.1.1, 4.1.2, 4.1.11 και 4.1.12· ι) 1η Ιανουαρίου 2023, όσον αφορά τα μέγιστα επιτρεπτά επίπεδα για το άθροισμα των υπερφθοροαλκυλιωμένων ουσιών που καθορίζονται στο παράρτημα I σημείο 4.2· ια) 26 Μαρτίου 2023, όσον αφορά τα μέγιστα επιτρεπτά επίπεδα για το αρσενικό που καθορίζονται στο παράρτημα I σημείο 3.4. 2. Τα τρόφιμα που διατίθενται νόμιμα στην αγορά πριν από την 1η Ιουλίου 2022 μπορούν να παραμείνουν στην αγορά έως τις 31 Δεκεμβρίου 2023 όσον αφορά τα μέγιστα επιτρεπτά επίπεδα αλκαλοειδών της πυρρολιζιδίνης που καθορίζονται στο παράρτημα I σημείο 2.4. 3. Το βάρος της απόδειξης σχετικά με το πότε διατέθηκαν τα προϊόντα στην αγορά φέρουν οι υπεύθυνοι των επιχειρήσεων τροφίμων. Άρθρο 11 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Απριλίου 2023. Για την Επιτροπή Η Πρόεδρος Ursula VON DER LEYEN